**NOTĂ INFORMATIVĂ**

**la proiectul Hotărîrii Guvernului cu privire la modificarea unor Hotărîri de Guvern**

**1. Temei pentru elaborare:** Prezentul proiect de hotărîre prezintă modificarea şi completarea **Hotărîrii Guvernului nr. 881 din 21.10.2014 cu privire la aprobarea Regulamentului general de metrologie legală de stabilire a cerinţelor privind sticlele utilizate ca recipiente de măsurare** (*Monitorul Oficial nr.* *325-332/949 din 31.10.2014*) și **Hotărîrii Guvernului nr. 907 din 04.11.2014 pentru aprobarea Regulamentului general de metrologie legală de stabilire a normelor privind cantităţile nominale ale produselor preambalate** (*Monitorul Oficial nr.* *333-338/975 din 07.11.2014*)

Proiectul hotărîrii Guvernului ajustează prevederile Hotărîrilor de Guvern menționate mai sus la cerințele Legii metrologiei nr. 19 din 4 martie 2016 care intră în vigoare la data de 15 octombrie, anul curent.

**2. Scopul elaborării:** Proiectul de hotărîre propus spre examinare prezintă modificarea Hotărîrilor de Guvern menționate mai sus elaborat pentru aproximarea Hotărîrilor menționate în condițiile reale ale economiei naționale.

Prezentul proiect de hotărîre de Guvern este elaborat, inclusiv, la recomandarea experților antrenați în proiectul TWINNING ”Consolidarea sectorului standardizării şi metrologiei în conformitate cu cele mai bune practici din statele membre ale Uniunii Europene” pentru asigurarea principiului de liberă circulaţie a preambalatelor și a sticlelor utilizate ca recipiente de măsură.

**3. Generalităţi:** Republica Moldova, avînd angajamentele stabilite prin Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, și ratificat prin Legea nr. 112 din 02.07.2014 (*Monitorul Oficial nr.185-199/442 din 18.07.2014*), trebuie să demonstreze permanent că activitatea de metrologie respectă principiile şi recomandările internaţionale şi europene aplicabile domeniului.

**4. Esenţa proiectului de hotărîre:** Proiectul de hotărîre de Guvern în care se propun unele modificări şi completări se referă:

* La Hotărîrea Guvernului nr. 881 din 21.10.2014 cuprind aspecte ce țin de:

-- locul de prelevare a eșantioanelor de către Agenția pentru Protecția Consumatorilor la verificarea respectării prevederilor Regulamentului;

-- Nominalizarea Agenției pentru Protecția Consumatorilor în calitate de autoritate de supraveghere a pieţei;

-- Rectificarea formulelor utilizate în Hotărîre;

-- Modificarea cuvintelor ”recipiente de măsurare” în ”recipiente de măsură”.

* La Hotărîrea Guvernului nr. 907 din 04.11.2014 țin de:

--Titlul Hotărîrii care trebuie să prevadă preambalarea, în funcție de masă sau volum, a anumitor produse preambalate și nu doar stabilirea normelor privind cantităţile nominale ale produselor preambalate;

-- Divizarea și utilizarea corectă a noțiunilor de ambalator și importator;

-- Cerința privind marcarea preambalatelor cu marcajul ”e” devine obligatorie, avînd în vedere prevederile Legii metrologiei nr. 19 din 04.03.2016;

-- Locul de prelevare a eșantioanelor de către Agenția pentru Protecția Consumatorilor la controlul metrologic legal al respectării prevederilor Regulamentului;

* Includerea vinului jaune, a intervalului de măsurare a cantității și a definiției acestuia, luînd în considerație că Directiva prevede acest tip de vin.

**5. Măsuri instituţionale şi organizatorice pe care le implică actul elaborat:**

Proiectul nu prevede instituirea sau reorganizarea instituţională în autorităţile existente. Implementarea proiectului de hotărîre în cauză nu necesită surse financiare bugetare.

**6. Consultarea proiectului de hotărîre de Guvern:**

Menționăm că Hotărîrea Guvernului nr. 881 din 21.10.2014 și Hotărîrea Guvernului nr. 907 din 04.11.2014 care se modifică prin proiectul în cauză nu au intrat în vigoare, iar Analizele preliminare ale impactului de reglementare au fost acceptate în cadrul şedinţelor Grupului de Lucru pentru reglementarea activităţii de întreprinzător (procesul-verbal nr. 22 din 11.09.2013 și procesul verbal nr. 17 din 31.07,2013), Proiectul Hotărîrii Guvernului și nota informativă sunt plasate pe pagina web oficială a Ministerului Economiei ([www.mec.gov.md](http://www.mec.gov.md)).

Adoptarea proiectului hotărîrii Guvernului de modificare a Hotărîrilor Guvernului menționate va ajusta prevederile cadrului normativ adoptat recent în Republica Moldova și va asigura includerea pe piață a produselor preambalate și a sticlelor utilizate ca recipiente de măsură conform normelor europene.

**Viceprim-ministru,**

**ministrul economiei Octavian CALMÎC**

Ex. Aliona Cravețchi

Tel. 250-679